FORTH กลเกมแม่อุ้มลูก.!?
กรณีบริษัท ฟอร์ท คอร์ปอเรชั่น จำกัด (มหาชน)  หรือ FORTH และบริษัท ฟอร์ท สมาร์ท เซอร์วิส จำกัด (มหาชน) หรือ FSMART ไม่รู้ว่าบังเอิญหรือจงใจกันแน่ที่ทั้งสองบอร์ดมีมติเดียวกัน คือ ประกาศซื้อหุ้น FSMART...
25 ธ.ค. 2562

สำนักข่าวรัชดา
กรณีบริษัท ฟอร์ท คอร์ปอเรชั่น จำกัด (มหาชน)  หรือ FORTH และบริษัท ฟอร์ท สมาร์ท เซอร์วิส จำกัด (มหาชน) หรือ FSMART ไม่รู้ว่าบังเอิญหรือจงใจกันแน่ที่ทั้งสองบอร์ดมีมติเดียวกัน คือ ประกาศซื้อหุ้น FSMART…
โดยเมื่อวันศุกร์ที่ 20 ธ.ค.ที่ผ่านมา บอร์ด FSMART มีมติให้ซื้อหุ้นคืนเพื่อบริหารทางการเงิน โดยใช้วงเงินสูงสุดไม่เกิน 320 ล้านบาท ซื้อหุ้นคืนจำนวน 45 ล้านหุ้น คิดเป็น 5.63% ระหว่างวันที่ 3 ม.ค.–2 ก.ค.63
ถัดมาเช้าวันจันทร์ที่ 23 ธ.ค. บอร์ด FORTH ประกาศซื้อหุ้น FSMART วงเงินสูงสุดไม่เกิน 210.99 ล้านบาท จะซื้อไม่เกิน 30 ล้านหุ้น คิดเป็น 3.75% ผ่านตลาดหลักทรัพย์ฯ ซึ่งจะทำให้บริษัทถือหุ้นเพิ่มจาก 50.76% เป็น 54.61%
ซึ่งปกติเหตุการณ์ลักษณะนี้ไม่น่าจะเกิดขึ้นในคราวเดียวกัน…
เพราะ FORTH รู้อยู่แก่ใจอยู่แล้ว หลังมีมติให้ FSMART ซื้อหุ้นคืน
เหตุการณ์อย่างนี้ทำให้ถูกตั้งคำถามว่า ตั้งใจซื้อจริง..? หรืออยากให้หุ้นวิ่งกันแน่..?
เนื่องจากหลังจากทั้งสองบอร์ดมีมติซื้อหุ้น…ก็ทำให้หุ้น FSMART วิ่งขานรับมติดังกล่าว โดยเมื่อวันศุกร์ที่ 20 ธ.ค. ราคาปรับขึ้นไป 6.84% ขณะที่วันจันทร์ที่ 23 ธ.ค. ราคาปรับขึ้นอีก 3.20%
เพราะดูราคาเฉลี่ยที่ FSMART จะซื้อหุ้นคืนอยู่ที่ 7.11 บาท ขณะที่ FORTH จะซื้อที่ราคา 7.03 บาท เป็นราคาที่สูงกว่ากระดาน ซึ่งก่อนที่มีการประกาศซื้อหุ้นคืน เมื่อวันที่ 19 ธ.ค.ราคาหุ้น FSMART ในกระดานอยู่ที่ระดับ 5.85 บาท
ก็ไม่รู้ว่า เหตุการณ์นี้เป็นการชี้นำราคาหรือเปล่านะ..!
อีกประเด็นที่น่าสนใจ คือ มีความจำเป็นมากน้อยแค่ไหน..? ที่ FORTH จะต้องมาซื้อหุ้น FSMART ในเวลานี้
โอเค…หลักการทำได้ ไม่ผิดอะไร เนื่องจาก FORTH ยังมีกระแสเงินสดอีก 717 ล้านบาท
แต่ถามว่าทำไมต้องทำตอนนี้…แทนที่จะเก็บเงินสด 717 ล้านบาท ไว้รองรับการขยายงานในอนาคตจะไม่ดีกว่าเหรอ
หากต้องการจะดูแลราคาหุ้นจริง…FSMART ก็มีกลไกในการซื้อหุ้นคืนอยู่แล้ว
จะว่าไปลูก ๆ (FSMART) ก็เติบโตหาเงินเลี้ยงตัวเองได้แล้ว มิหนำซ้ำยังทำกำไรได้ดีกว่าแม่ (FORTH) เสียอีก
ถ้าเปรียบเทียบผลประกอบการย้อนหลัง 3 ปี พบว่า  FSMART ปี 2559 กำไรสุทธิ 420 ล้านบาท จากรายได้รวม 2,427 ล้านบาท อัตรากำไรสุทธิ 17.32% ปี 2560 มีกำไรสุทธิ 542 ล้านบาท จากรายได้รวม 3,364 ล้านบาท อัตรากำไรสุทธิ 16.14% ปี 2561 กำไรสุทธิ 583 ล้านบาท จากรายได้รวม 3,602 ล้านบาท อัตรากำไรสุทธิ 16.19% และงวด 9 เดือนปีนี้ มีกำไรสุทธิ 438 ล้านบาท จากรายได้รวม 2,586 ล้านบาท อัตรากำไรสุทธิ 16.96%
ขณะที่ FORTH ปี 2559 มีกำไรสุทธิ 365 ล้านบาท จากรายได้รวม 5,432 ล้านบาท อัตรากำไรสุทธิ 6.73% ปี 2560 มีกำไรสุทธิ 271 ล้านบาท จากรายได้รวม 7,183 ล้านบาท อัตรากำไรสุทธิ 3.78% ปี 2561 มีกำไรสุทธิ 526 ล้านบาท จากรายได้รวม 8,088 ล้านบาท อัตรากำไรสุทธิ 6.50% และงวด 9 เดือนแรกปีนี้ มีกำไรสุทธิ 263 ล้านบาท จากรายได้รวม 5,115 ล้านบาท อัตรากำไรสุทธิ 5.14%
แต่แม่ก็ยังเข้ามาอุ้มชูลูกต่อไป เหมือนเด็กไม่รู้จักโตซะที…
เอ๊ะ…หรืออยากให้ FSMART เป็นลูกเทพ…ก็ไม่รู้สินะ
…อิ อิ อิ…